input: KOMISSION ASETUS (EU) N:o 815/2013,
  annettu 27 päivänä elokuuta 2013,
  niiden ilma-alusten käyttäjien luettelosta, jotka harjoittivat direktiivin 2003/87/EY liitteessä I tarkoitettua ilmailutoimintaa 1 päivänä tammikuuta 2006 tai sen jälkeen, ja hallinnoivan jäsenvaltion yksilöimisestä kunkin ilma-aluksen käyttäjän osalta annetun asetuksen (EY) N:o 748/2009 muuttamisesta Kroatian Euroopan unioniin liittymisen huomioon ottamiseksi
  (ETA:n kannalta merkityksellinen teksti)
  EUROOPAN KOMISSIO, joka
  ottaa huomioon Euroopan unionin toiminnasta tehdyn sopimuksen,
  ottaa huomioon kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (1) ja erityisesti sen 18 a artiklan 3 kohdan b alakohdan
  sekä katsoo seuraavaa:
  (1)
  Euroopan parlamentin ja neuvoston direktiivillä 2008/101/EY (2) muutettiin direktiiviä 2003/87/EY ilmailutoiminnan sisällyttämiseksi Euroopan unionin kasvihuonekaasujen päästöoikeuksien kaupan järjestelmään.
  (2)
  Komission asetuksessa (EY) N:o 748/2009 (3) vahvistetaan luettelo ilma-alusten käyttäjistä, jotka harjoittivat direktiivin 2003/87/EY liitteessä I määriteltyä ilmailutoimintaa 1 päivänä tammikuuta 2006 tai sen jälkeen.
  (3)
  Luettelon tarkoituksena on keventää ilma-alusten käyttäjien hallinnollista taakkaa antamalla tietoa siitä, mikä jäsenvaltio hallinnoi kutakin ilma-aluksen käyttäjää.
  (4)
  Ilma-aluksen käyttäjän kuuluminen unionin päästökauppajärjestelmään perustuu direktiivin 2003/87/EY liitteessä I tarkoitetun ilmailutoiminnan harjoittamiseen eikä riipu siitä, mainitaanko ilma-aluksen käyttäjä komission mainitun direktiivin 18 a artiklan 3 kohdan perusteella vahvistamassa luettelossa.
  (5)
  Kroatian liittyminen Euroopan unioniin 1 päivänä heinäkuuta 2013 ja direktiivin 2003/87/EY 18 a artiklan 1 kohdassa esitetyt perusteet, joita sovelletaan määritettäessä ilma-aluksen käyttäjää hallinnoiva jäsenvaltio, tarkoittavat sitä, että Kroatian olisi hallinnoitava tiettyjä ilma-alusten käyttäjiä.
  (6)
  Sen vuoksi asetusta (EY) N:o 748/2009 olisi muutettava,
  ON HYVÄKSYNYT TÄMÄN ASETUKSEN:
  1 artikla
  Korvataan asetuksen (EY) N:o 748/2009 liite tämän asetuksen liitteellä.
  2 artikla
  Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
  Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
  Tehty Brysselissä 27 päivänä elokuuta 2013.